Source: https://www.postimees.ee/6986548/ringkonnakohus-jattis-dikajevi-pika-vanglakaristuse-muutmata
Timestamp: 2020-07-08 01:52:10+00:00
Document Index: 3299131

Matched Legal Cases: ['kohus ', 'kohus ', 'kohus ', 'kohus ', 'kohus ', 'kohus ', 'kohus\n', 'kohus ', 'kohus ']

Ringkonnakohus jättis Dikajevi pika vanglakaristuse muutmata - Krimi - Postimees: Värsked uudised Eestist ja välismaalt
Ringkonnakohus jättis Dikajevi pika vanglakaristuse muutmata
1. juuni 2020, 15:03
Tallinna ringkonnakohus jättis esmaspäeval muutmata Eesti kuritegelikus ilmas tuntud Haron Dikajevi ja tema kaaslaste süüdimõistmise ning samaks nende karistused.
Vandeadvokaat Tanel Mällas taotles ringkonnakohtus 54-aastase Dikajevi süüdimõistmise tühistamist ning tema õigeksmõistmist kogu süüdistuse ulatuses, kuid ringkonnakohus ei pidanud seda põhjendatuks ning jättis Dikajevile kuritegeliku ühenduse juhtimise eest mõistetud 12-aastase vangistuse muutmata.
Ühtlasi jättis ringkonnakohus muutmata ka Dikajevi jõuku kuulunud Sergei Džavakjani (46), Tanel Mandelkorni (36), Grigori Bagatõi (39), Vitali Kaera (32), Eduard Oleiniku (51), Dmitri Sidorenko (47) ja Jevgeni Podolinski (39) karistused. Kõigi süüdimõistetute advokaadid taotlesid ringkonnakohtult nende õigeksmõistmist.
Ringkonnakohus leidis, et maakohtus toimunud kohtulik arutamine on olnud terviklikult õiglane ning märkis, et süüdistustes on piisavalt kirjeldatud kuritegeliku ühenduse struktuuri ja liikmete vahelist ülesannete jaotust ning süüdistuses kui ka maakohtu otsuses kajastatu on piisav, et teha kindlaks kuritegeliku ühenduse juhtimine või sinna kuulumine.
«Nii süüdistuses kui ka maakohtu otsuses on ära toodud spetsiifilised tunnused, mis iseloomustavad just kuritegelikku ühendust, sinna kuulumist ja selle juhtimist,» märkis ringkonnakohus
Eelmise aasta 21. augustil tunnistas Harju maakohus Dikajevi süüdi ja mõistis talle sama karistuse, mida nõudis talle kohtuvaidluses riigiprokurör Vahur Verte.
Maakohus karistas kuritegelikku ühendusse kuulunud Džavakjani, Mandelkorni, Bagatõid, Kaera, Oleinikut, Sidorenkot ja Podolinskit vangistustega vahemikus kuus aastat ja kuus kuud kuni 13 aastat.